बेटी ने हाथ में बाइबल पकड़ी; कमला हैरिस ने शपथ दिलाई, 2 साल से खाली था पद
US-India Relations   एरिक गार्सेटी को अमेरिका की उप राषट्रपति कमला हैरिस ने शपथ दिलाई। व्हाइट हाउस ने सोशल मीडिया पर इसका वीडियो शेयर कर इसकी जानकारी दी
एरिक गार्सेटी शुक्रवार को भारत में अमेरिका के राजदूत बन गए हैं। अमेरिकी संसद में जुलाई 2021 से एरिक गार्सेटी का नॉमिनेशन पेंडिंग होने की वजह से ये पद दो साल से खाली पड़ा था। अमेरिका की उप राष्ट्रपति कमला हैरिस ने एरिक गार्सेटी को अमेरिकी राजदूत के तौर पर शपथ दिलाई।
व्हाइट हाउस ने सोशल मीडिया पर वीडियो शेयर कर इसकी जानकारी दी है। वीडियो में शपथ के दौरान एरिक की बेटी माया बाइबल पकड़े हुए खड़ी दिखाई दे रही हैं। सेरेमनी में एरिक की पत्नी समेत पूरा परिवार शामिल हुआ।
गार्सेटी पर सेक्शुअल एसॉल्ट के मामले को ठीक से हैंडल न करने के आरोप लगे
भारत में अमेरिका के राजदूत के तौर पर शपथ लेने के बाद गार्सेटी ने कहा कि वो अपना काम शुरू करने के लिए काफी उत्सुक हैं। 52 साल के गार्सेटी की नियुक्ति में देरी पर काफी समय से सवाल उठ रहे थे। दरअसल, अमेरिका में गार्सेटी पर एक सेक्शुअल एसॉल्ट के मामले को ठीक से हैंडल न करने के आरोप लगे थे। रिपोर्ट्स के मुताबिक उन्होंने लॉस एंजिल्स का मेयर रहते हुए अपने दोस्त और सलाहकार रिक जैकब्स को यौन उत्पीड़न के मामले में बचाने की कोशिश की थी।
काफी महीनों तक इस विवाद में फंसे होने के कारण अमेरिकी संसद उनके नाम पर मुहर नहीं लगा रही थी। जिसके बाद इस साल जनवरी में बाइडेन ने फिर से उन्हें नॉमिनेट किया था। गार्सेटी को भारत का राजदूत बनाने के लिए बुधवार को अमेरिकी संसद में वोटिंग हुई थी। इसमें गार्सेटी के समर्थन मे 52 वहीं उनके खिलाफ 42 सांसदों ने वोटिंग की थी। न्यूयॉर्क टाइम्स के मुताबिक खुद बाइडेन की पार्टी के ही लोग गार्सेटी को भारत का राजदूत बनाने के समर्थन में नहीं है।
गार्सेटी के समर्थक लगातार बदल रहे वर्ल्ड ऑर्डर और उसमें भारत की बढ़ती अहमियत के बीच जल्द उनकी नियुक्ति की मांग कर रहे थे। जनवरी 2021 से भारत में अमेरिका के राजदूत के पद पर कोई नहीं था। इतिहास में ऐसा पहली बार हुआ।
भारत में अमेरिकी राजदूत कितना अहम?
भारत में अमेरिका के राजदूत की अहमियत को लेकर विदेश मामलों की जानकार मीनाक्षी अहमद ने न्यूयॉर्क टाइम्स में एक आर्टिकल लिखा है। इसमें उन्होंने कहा, ''1962 में जब चीन ने भारत पर हमला किया तो जॉन केनेथ गोल्ब्रेथ नई दिल्ली में अमेरिकी राजदूत थे। गोल्ब्रेथ तत्कालीन अमेरिकी राष्ट्रपति जॉन एफ केनेडी के करीबी माने जाते थे। भारत के तत्कालीन प्रधानमंत्री जवाहरलाल नेहरू से भी उनके अच्छे संबंध थे। युद्ध के दौरान अमेरिकी हथियारों की खेप भारत भिजवाने में उनकी अहम भूमिका मानी जाती है।"
वहीं, हाल ही में ब्रिटेन को पछाड़कर भारत दुनिया की पांचवीं सबसे बड़ी इकोनॉमी बन गया है। भारत में निवेश के लिए अमेरिकी कंपनियों की दिलचस्पी बढ़ रही है। अमेरिकी एंबेसी इसमें काफी मदद कर सकती है। इधर चीन की चुनौती से निपटने के लिए भी अमेरिका को भारत की जरूरत है। ऐसे में भारत में अमेरिकी राजदूत की अहमियत और बढ़ जाती है।
वहीं, कई विशेषज्ञों ने राष्ट्रपति द्वारा नामित राजदूतों को सीनेट में मंजूरी न मिलने के लिए राजनीतिक सुस्ती को जिम्मेदार ठहराया है। सऊदी अरब, कुवैत, कतर और यूएई समेत 50 देशों में अमेरिका के स्थायी राजदूत नहीं हैं।